የእምነት አባቶችና የአገር ሽማግሌዎች ጥቃት የደረሰባቸውን ሰዎች አጽናኑ
 አጋርፋ:- የእምነት አባቶች፣ የአገር ሽማግሌዎች፣የሰላም ኮሚቴዎችና የማህበራት ህብረት በጋራ የአርቲስት ሐጫሉ ሁንዴሳን ግድያ ተከትሎ ጥቃት ደርሶባቸው በማሰልጠኛና በእምነት ተቋማት ተጠልለው የሚገኙ ሰዎችን በተጠለሉበት ስፍራ በመገኘት አጽናኑ። የልኡካን ቡድኑ በሃረር፣ በሻሸመኔና ከአርሲ እስከ ባሌ የተንቀሳቀሰ ቡድን ሲሆን፤ ጥቃት የደረሰባቸው ሰዎች ያሉበትን ሁኔታ መመልከት፣ ማጽናናትና የተጠቃለለ ሪፖርት በመያዝ የክልል፣ የፌዴራል መንግስታትና የሚመለከታቸው አካላት አስተዋጽኦ እንዲያደርጉ በማስተባበር መልሶ ለማቋቋም ጥረት የሚያደርግ ነው። የክርስቲያን በጎ አድራጎትና ልማት ማህበራት ህብረት ዋና ዳይሬክተርና ማህበረ ካህናትና ማህበረ ምእመናን የኮሚቴ አባል በመሆን ሰሞኑን እስከ ባሌ የተጓዘውን ቡድን የመሩት ንጉሱ ለገስ (ዶክተር) ጉዳት ከደረሰበት ህብረተሰብ ችግሩን ማዳመጡ መጠኑን ለመገንዘብ እንደሚረዳ፣ ለሚመለከታቸው ሁሉ ለማስረዳት እንደሚያስችልና አደጋው የደረሰው በእምነት ተለይቶ በመሆኑ ህብረተሰቡን ለማጽናናት ጭምር እንደሚጠቅም አክለዋል። ጥቃት አድራሾች ከክርስትና ውጭ ያሉ በሙሉ እንዳልሆኑና ጥቂቶች መሆናቸውን በማስገንዘብ አልፈውም ይቅርታ እንዲያደርጉላቸው ለማረጋጋትና ለማጽናናት መሆኑንም ነው ያከሉት። ችግሩ የጥቃት ሰለባዎቹ ብቻ ሳይሆን፤ የመንግስት፣ የህዝብ፣ የመላው ኢትዮጵያውያን መሆኑንና በጋራ ለመወጣት ጥረት እንደሚደረግ ጭምር ለማስገንዘብ መሆኑንም ነው ዶክተር ንጉሱ ያመለከቱት። የደቡብ ኦሞ ጂንካ ሐገረ ስብከትና የቅዱስ ስላሴ መንፈሳዊ ዩኒቨርሲቲ የበላይ ሃላፊ ሊቀጳጳስ ብጹዕ አቡነ ፊሊጶስ፤ የተፈጸመው ኢ-ሰብአዊ ድርጊት ሰው ሊፈጽመው የማይገባ የወንጀል ድርጊት መሆኑን አንስተዋል። ሞት፣ የንብረት መጥፋት፣ መፈናቀልና እንግልት መድረሱን መታዘባቸውን ጠቁመዋል። እንደ አገር ለመቀጠል፣
ህዝብ በሰላም ወጥቶ
እንዲገባ መንግስት የጀመረውን
ህግ የማስከበርና የወንጀል ተሳታፊዎችን
ተጠያቂ የማድረጉ ተግባር
ተጠናክሮ እንዲቀጥል አሳስበዋል።
መንግስት ከታችኛው የመንግስት
መዋቅር እስከ ላይ
ድረስ የተዘረጋውን የተንኮል
ስራ የሚሰሩ፣ ለሰዎች
ሞት ምክንያት የሆኑና
ህዝብ ያፈናቅሉ አካላትን
ማጥራት አለበት ብለዋል።
መንግስት ትክክለኛ ጥናት በማድረግ ንብረታቸው ለወደመባቸው የሚተካበት ስራ መሰራት አለበት ብለዋል። የጥፋት መልእክተኞች ዳግም ወደጥፋት እንዳይገቡ ጥብቅ ስነ ምግባር በተሞላበት መንገድ መሰራት አለበትም ብለዋል። ክስተቱ ለአንዴና ለመጨረሻ ጊዜ መቆም እንዳለበት አሳስበዋል። ጉዳቱ የደረሰባቸው ሰዎች ዘንድ በመቅረብ ‹‹ጉዳታችሁ ጉዳታችን ነው፣ ቁስላችሁ ቁስላችን ነው፣ ችግራችሁ ችግራችን ነው›› በማለት እንዳጽናኗቸውም ጠቁመዋል። ቤተ ዕምነቶች ስለአብሮ መኖርና አንድነት ሊያስተምሩ እንደሚገባ የጠቆሙት የጉራጌ ሐገረ ስብከት ብጹዕ አቡነ መልከ ጼዴቅ በበኩላቸው፤ ተከታዮቻቸው የፍቅርና የሰላም መልእክተኞች እንዲሆኑ ማድረግ ይጠበቅባቸዋል ብለዋል። የሌላውን እምነት መንካት፣ ማንቋሸሽና የድፍረት ስራ መስራት የማይቻል በመሆኑም ቤተ እምነቶች ይህንን ትምህርት ለተከታዮቻቸው ማስተማር ይጠበቅባቸዋል ነው ያሉት። ሰላም ፍቅር፣ አንድነት፣የቀደመው ኢትዮጵያዊነት ጨዋነትና ስነ ምግባር እንዲቀጥል ማድረግ ያስፈልጋል ብለዋል። ከቅርብ ጊዜ ወዲህ እየተስተዋለ ያለው ሃይማኖታዊ መልክ የተላበሰው ጥቃት እንዲቆምም መክረዋል። የአጋርፋ ወረዳ የብልጽግና ፓርቲ ሃላፊ አቶ ሽመልስ ቶሎሳ፤ ሰኔ 22 እና 23 ቀን በአካባቢው የደረሰው አደጋ ከባድና አሳዛኝ እንደነበረ ተናግረዋል። የተፈናቀሉትን ለማቋቋም፣ ወደ ቤታቸው እንዲመለሱ ጥረት እየተደረገ መሆኑን ጠቁመዋል። በወንጀል ድርጊቱ ተሳታፊዎችን በቁጥጥር ስር የማዋል፣ በህግ እንዲጠየቁ ማድረግና የማረጋጋት ስራ እየተሰራ እንደሚገኝ ተናግረዋል። በአካባቢው የሰባት ሰው ሕይወት መጥፋቱን፣ 59 ቤቶች ሙሉ ለሙሉ መቃጠላቸውን፣ የቀንድ ከብቶችም መዘረፋቸውንና 38 የመንግስት ተቋማት መውደማቸውንም ተናግረዋል። ዳግም ተመሳሳይ ጥቃት እንዳይከሰት የጸጥታ ሃይል የመመደብ ስራ እየተሰራ መሆኑንም ተናግረዋል።የሃይማኖት መቻቻልና የህግ የበላይነት እንዲከበር በትኩረት ይተገበራል ብለዋል። በብሄርና በፖለቲካ ሽፋን የራሳቸውን የፖለቲካ ዓላማ ለማሳካት የሚንቀሳቀሱ ሃይሎች ሴራ እንዲከሽፍ እንደሚሰራም ጠቁመዋል። በአካባቢው ብቻ የተፈጠረ ሳይሆን ከሌሎች አካባቢዎች ጋር ትስስር ያለው መሆኑንም ነው የጠቆሙት።አዲስ ዘመን ሐምሌ 29/2012 ዘላለም ግዛው